Offentliggørelse i overensstemmelse med artikel 3a, stk. 2, i Rådets direktiv 89/552/EØF om samordning af visse love og administrative bestemmelser i medlemsstaterne vedrørende udøvelse af tv-radio-spredningsvirksomhed, ændret ved Europa-Parlamentets og Rådets direktiv 97/36/EF

(2003/C 100/05)

De foranstaltninger, som Irland har truffet i overensstemmelse med artikel 3a, stk. 1, i direktivet og givet Kommissionen meddelelse om i henhold til den procedure, der er fastsat i artikel 3a, stk. 2:

Nr. 28, 1999

BROADCASTING (MAJOR EVENTS TELEVISION COVERAGE) ACT, 1999

(lov om tv-radio-spredningsvirksomhed (tv-transmission af vigtige begivenheder) 1999)

INDHOLD

>TABELPOSITION>

Henvisning til lovgivning:

Lov om De Europæiske Fællesskaber, 1972, nr. 27

Lov om De Europæiske Fællesskaber (ændring), 1993, nr. 25.

BROADCASTING (MAJOR EVENTS TELEVISION COVERAGE) ACT, 1999

(lov om tv-radio-spredningsvirksomhed (tv-transmission af vigtige begivenheder) 1999)

LOV OM TV-TRANSMISSION AF BEGIVENHEDER AF VÆSENTLIG SAMFUNDSMÆSSIG INTERESSE MED HENBLIK PÅ AT GENNEMFØRE ARTIKEL 3a I RÅDETS DIREKTIV 89/552/EØF AF 3. OKTOBER 1989, ÆNDRET VED EUROPA-PARLAMENTETS OG RÅDETS DIREKTIV 97/36/EF AF 30. JUNI 1997, OG ANDRE BESTEMMELSER I DEN FORBINDELSE [13. november 1999] OIREACHTAS HAR VEDTAGET FØLGENDE:

§ 1. Retlig fortolkning

Stk. 1. I denne lov anvendes følgende definitioner:

"Tv-spredningsorgan" har den betydning, der er fastlagt i Rådets direktiv.

Ved "Rådets direktiv" forstås Rådets direktiv 89/552/EØF af 3. oktober 1989(1), ændret ved Europa-Parlamentets og Rådets direktiv 97/36/EF af 30. juni 1997(2).

"EØS-aftale" har den betydning, der er fastlagt i loven om De Europæiske Fællesskaber (ændring), 1993.

Ved "begivenhed" forstås enhver begivenhed, som er af interesse for offentligheden i Den Europæiske Union eller i en bestemt medlemsstat eller i en vigtig del af en bestemt medlemsstat, og som tilrettelægges forud af en organisator, der juridisk har ret til at sælge de rettigheder, der er knyttet til begivenheden.

Ved "gratis fjernsyn" forstås en tv-udsendelse, der er tilgængelig for offentligheden uden betaling til den, der stiller den til rådighed.

Ved "medlemsstat" forstås en medlemsstat i Det Europæiske Fællesskab (i den betydning, der er fastlagt i loven om De Europæiske Fællesskaber, 1972) og de lande, der har underskrevet EØS-aftalen.

Ved "minister" forstås ministeren for Arts, Heritage, Gaeltacht and the Islands i Irland.

Ved "næsten universel dækning" forstås:

a) gratis fjernsyn, som kan modtages af mindst 95 % af befolkningen i landet, eller

b) hvis færre end tre tv-spredningsorganer på et hvilket som helst tidspunkt kan tilbyde den dækning, der kræves i henhold til litra a): gratis fjernsyn, som kan modtages af mindst 90 % af befolkningen i landet.

Ved "kvalificeret tv-spredningsorgan" forstås et tv-spredningsorgan, der opfylder betingelserne anført i stk. 2.

"Tv-spredningsvirksomhed" har den betydning, der er fastlagt i Rådets direktiv.

Stk. 2. Følgende tv-spredningsorganer betragtes som kvalificerede tv-spredningsorganer:

a) til og med den 31. december 2001: et tv-spredningsorgan, der tilbyder gratis tv-dækning af en udpeget begivenhed til mindst 85 % af befolkningen

b) fra og med den 1. januar 2002: et tv-spredningsorgan, der tilbyder næsten universel dækning af en udpeget begivenhed.

Stk. 3. I forbindelse med stk. 2 kan to eller flere tv-spredningsorganer, der indgår kontrakt eller aftale om i fællesskab at levere næsten universel dækning af en udpeget begivenhed, betragtes som ét tv-spredningsorgan med hensyn til den pågældende begivenhed.

Stk. 4. Et tv-spredningsorgan kan anmode ministeren om at bilægge enhver tvist vedrørende det omfang af gratis fjernsyn, der leveres af et tv-spredningsorgan i landet i medfør af stk. 2, og definitionen af "næsten universel dækning" i stk. 1.

Stk. 5. Ministeren kan rådføre sig med tekniske eksperter eller andre personer eller organer efter eget valg, inden han/hun bilægger en tvist, jf. stk. 4.

Stk. 6. I forbindelse med denne lov

a) fortolkes enhver henvisning til lovbestemmelser, medmindre andet fremgår af sammenhængen, som en henvisning til den pågældende lov med ændringer eller tillæg ved eller i henhold til efterfølgende lovbestemmelser, herunder denne lov

b) er en henvisning til en paragraf i denne lov, medmindre det fremgår, at det er en henvisning til en anden lovbestemmelse

c) er en henvisning til et stykke, litra eller underafsnit, hvori den pågældende henvisning forekommer, medmindre det fremgår, at det er en henvisning til en anden bestemmelse.

§ 2. Udpegning af vigtige begivenheder

Stk. 1. Ministeren kan ved bekendtgørelse

a) udpege begivenheder som begivenheder af væsentlig samfundsmæssig interesse, som et kvalificeret tv-spredningsorgan i offentlighedens interesse skal have ret til at transmittere på gratis fjernsyn, og

b) afgøre, om transmission på gratis fjernsyn af en begivenhed udpeget i overensstemmelse med litra a) skal være tilgængelig

i) i form af direkte, tidsforskudte eller både direkte og tidsforskudte udsendelser

ii) i sin helhed, i uddrag eller både i sin helhed og i uddrag.

Stk. 2. Ved udpegningen af en begivenhed, jf. stk. 1, litra a), skal ministeren tage hensyn til alle omstændigheder og navnlig hvert af følgende kriterier:

a) hvorvidt begivenheden har særlig almen betydning for det irske folk

b) hvorvidt begivenheden er af generelt anerkendt kulturel værdi for det irske folk.

Stk. 3. Med henblik på at afgøre, hvorvidt kriterierne i stk. 2 er opfyldt, kan ministeren tage følgende forhold i betragtning:

a) om begivenheden involverer deltagelse af et nationalt eller ikke-nationalt hold eller af irske personer

b) tidligere praksis eller erfaring med hensyn til tv-transmission af begivenheden eller tilsvarende begivenheder.

Stk. 4. Ministeren baserer sin afgørelse, jf. stk. 1, litra b), på følgende forhold:

a) arten af begivenhed

b) tidspunktet i det land, hvor begivenheden finder sted

c) praktiske transmissionsforhold.

Stk. 5. Ministeren kan ved bekendtgørelse tilbagekalde eller ændre en bekendtgørelse udstedt i henhold til denne bestemmelse.

Stk. 6. Ministeren skal rådføre sig med ministeren for Tourism, Sport and Recreation inden udstedelse, tilbagekaldelse eller ændring af en bekendtgørelse i henhold til denne bestemmelse.

Stk. 7. Hvis der fremsættes forslag om at udstede, tilbagekalde eller ændre en bekendtgørelse udstedt i henhold til denne bestemmelse, skal der fremlægges et forslag til bekendtgørelsen i hvert af kamrene i Oireachtas, og bekendtgørelsen kan først udstedes, når forslaget er godkendt i begge kamre.

§ 3. Høring

Stk. 1. Inden der udstedes en bekendtgørelse i henhold til § 2, skal ministeren

a) inden for rimelighedens grænser bestræbe sig på at rådføre sig med arrangørerne af begivenheden og med tv-spredningsorganer under landets jurisdiktion, jf. Rådets direktiv

b) offentliggøre en meddelelse om den begivenhed, ministeren påtænker at udpege, jf. § 2, i mindst én landsdækkende avis

c) opfordre offentligheden til at fremkomme med kommentarer til den påtænkte udpegning.

Stk. 2. Hvis arrangøren af en begivenhed ikke kan udpeges, eller hvis arrangøren eller et tv-spredningsorgan under landets jurisdiktion ikke reagerer på ministerens henvendelser, udelukker det ikke ministeren fra at udstede en bekendtgørelse i henhold til § 2.

§ 4. Tv-spredningsorganers forpligtelser med hensyn til udpegede begivenheder

Stk. 1. Hvis et tv-spredningsorgan under landets jurisdiktion, som ikke er et kvalificeret tv-spredningsorgan, erhverver sig eneret til at transmittere en udpeget begivenhed, må det pågældende tv-spredningsorgan ikke transmittere begivenheden, medmindre begivenheden stilles til rådighed for et kvalificeret tv-spredningsorgan ved bekendtgørelse udstedt i overensstemmelse med § 2 efter anmodning fra og ved betaling af rimelige markedspriser af det kvalificerede tv-spredningsorgan.

Stk. 2. Hvis et kvalificeret tv-spredningsorgan erhverver sig ret til at transmittere en udpeget begivenhed (i henhold til denne bestemmelse eller direkte), skal det kvalificerede tv-spredningsorgan transmittere begivenheden på gratis fjernsyn med næsten universel dækning i henhold til bekendtgørelse udstedt i overensstemmelse med § 2.

Stk. 3. Ved "udpeget begivenhed" forstås i denne bestemmelse en begivenhed udpeget ved bekendtgørelse udstedt i overensstemmelse med § 2.

§ 5. Tv-spredningsorganers forpligtelser med hensyn til begivenheder i medlemsstater

Hvis en anden medlemsstat har udpeget en begivenhed som en begivenhed af væsentlig samfundsmæssig interesse i den pågældende medlemsstat, og Europa-Kommissionen har udsendt meddelelse om de foranstaltninger, der er truffet af den pågældende medlemsstat, jf. artikel 3a, stk. 2, i Rådets direktiv, kan et tv-spredningsorgan under landets jurisdiktion, der erhverver sig eneret til den udpegede begivenhed, ikke udøve denne eneret på en sådan måde, at en betydelig del af befolkningen i en anden medlemsstat forhindres i at kunne følge begivenhederne i overensstemmelse med de foranstaltninger, medlemsstaten har truffet.

§ 6. Retsmidler

Stk. 1. Hvis et tv-spredningsorgan ("det krænkede tv-spredningsorgan") fremfører, at en aktivitet eller handling, der er forbudt i henhold til § 4 eller 5, udføres, er udført eller vil blive udført af et eller flere tv-spredningsorganer ("det andet tv-spredningsorgan"), er det krænkede tv-spredningsorgan berettiget til at anmode den irske landsret (High Court) om at iværksætte følgende retsmidler mod det andet tv-spredningsorgan:

a) en kendelse, der forhindrer det andet tv-spredningsorgan i at udføre eller forsøge at udføre den aktivitet eller handling, der er forbudt i henhold til § 4 eller 5

b) en erklæring om, at den kontrakt, hvorunder det andet tv-spredningsorgan har erhvervet sig eneret til den udpegede begivenhed, er ugyldig

c) skadeserstatning fra det andet tv-spredningsorgan

d) et påbud om, at retten til at transmittere begivenheden skal tilbydes det krænkede tv-spredningsorgan til en rimelig markedspris.

Stk. 2. En anmodning til landsretten om en kendelse, jf. stk. 1, skal ske ved begæring, og retten kan under behandlingen af sagen efter eget skøn afsige en foreløbig eller midlertidig kendelse.

§ 7. Rimelige markedspriser

Stk. 1. Hvis tv-spredningsorganer, hvad angår § 4, stk. 1, ikke kan nå til enighed om en rimelig markedspris for tv-transmission af en begivenhed, kan et af tv-spredningsorganerne summarisk anmode landsretten om en kendelse, der fastsætter den rimelige markedspris for en begivenhed.

Stk. 2. En kendelse, jf. stk. 1, kan omfatte resulterende eller supplerende bestemmelser efter landsrettens skøn.

§ 8. Betegnelse

Denne lov betegnes som "Broadcasting (Major Events Television Coverage) Act, 1999" (lov om tv-radiospredningsvirksomhed (tv-transmission af vigtige begivenheder) 1999).

(1) EFT L 298 af 17.10.1989, s. 23.

(2) EFT L 202 af 30.7.1997, s. 60.

Samling af administrative forskrifter

S.I. nr. 99, 2003

Broadcasting (Major Events Television Coverage) Act 1999 (Designation of Major Events) Order 2003

(bekendtgørelse om udpegning af vigtige begivenheder 2003, jf. lov om tv-radio-spredningsvirksomhed (tv-transmission af vigtige begivenheder) 1999)

Jeg, Dermot Ahern, minister for Communications, Marine and Natural Resources, udsteder hermed i overensstemmelse med mine beføjelser i medfør af § 2, stk. 1, i loven om tv-radio-spredningsvirksomhed (tv-transmission af vigtige begivenheder) 1999 (nr. 28, 1999) og bekendtgørelsen Broadcasting (Transfer of Departmental Administration and Ministerial Functions) Order 2002 (S.I. nr. 302, 2002) (ændret ved bekendtgørelse Marine and Natural Resources) (Alteration of Name of Department and Title of Minister) Order 2002 (S.I. nr. 307, 2002)) efter høring af ministeren for Arts, Sport and Tourism, jf. lovens § 2, stk. 6 (ændret ved bekendtgørelse Tourism, Sport and Recreation (Alteration of Name of Department, Title of Minister) Order 2002 (S.I. nr. 307, 2002)), følgende bekendtgørelse, idet den i henhold til lovens § 2, stk. 7, er fremlagt som forslag i hvert af kamrene i Oireachtas, og idet en beslutning om at godkende forslaget er truffet i hvert kammer:

1. Denne bekendtgørelse betegnes "Broadcasting (Major Events Television Coverage) Act 1999 (Designation of Major Events) Order 2003" (bekendtgørelse om udpegning af vigtige begivenheder 2003, jf. lov om tv-radio-spredningsvirksomhed (tv-transmission af vigtige begivenheder) 1999).

2. De begivenheder, der er anført i bilaget til denne bekendtgørelse, er udpeget som begivenheder af væsentlig samfundsmæssig interesse, som et kvalificeret tv-spredningsorgan i offentlighedens interesse skal have ret til at transmittere direkte på gratis fjernsyn.

3. Hver af Irlands kampe under seksnationersrugbyturneringen (Six Nations Rugby Football Championship) er udpeget som en begivenhed af væsentlig samfundsmæssig interesse, som et kvalificeret tv-spredningsorgan i offentlighedens interesse skal have ret til at transmittere via tidsforskudt transmission på gratis fjernsyn.

BILAG

Administrativ bestemmelse 2

De olympiske sommerlege

Finalerne i All-Ireland Senior Inter-County Football and Hurling

Irlands hjemme- og udekvalifikationskampe i forbindelse med fodbold-EM (European Football Championship Finals Tournament) og fodbold-VM (FIFA World Cup Tournaments)

Irlands kampe ved fodbold-EM (European Football Championship Finals Tournament) og fodbold-VM (FIFA World Cup Finals Tournament)

Åbningskampene, semifinalerne og finalen ved fodbold-EM (European Football Championship Finals Tournament) og fodbold-VM (FIFA World Cup Finals Tournament)

Irlands kampe i rugby-VM (Rugby World Cup Finals Tournament)

Det irske Grand National and det irske Derby

Nations Cup ved Dublin Horse Show

Givet under mit officielle segl

13. marts 2003

Dermot Ahern

Minister for Communications, Marine and Natural Resources